Azerbaijan Airlines-vlug 8243

Azerbaijan Airlines-vlug 8243 was 'n geskeduleerde internasionale passasiersvlug van Bakoe, Azerbeidjan, na Grozni, Rusland, wat deur Azerbaijan Airlines bedryf is. Op 25 Desember 2024 het die Embraer E190 wat die roete bedryf het naby Aqtau Internasionale Lughawe, Kasakstan, neergestort met 62 passasiers en 5 bemanningslede aan boord, volgens plaaslike bronne.

Russiese nuusagentskappe het gesê dat die vliegtuig van Bakoe na Grozni in die Russiese republiek Tsjetsjnië gevlieg het, maar weens mis in Grozni elders herlei is. Die vliegtuig het na bewering 7700 op sy transponder uitgesaai, wat 'n noodgeval aan boord aangedui het terwyl dit oor die Kaspiese See gevlieg het. Voorlopige verslae van Rusland se lugvaartowerheid het beweer dat die voorval moontlik deur 'n voëltrefslag veroorsaak is. Oorlewendes het egter 'n ontploffing gerapporteer en vermoed ook dat skrapnel die vliegtuig getref het. Beelde van die ongelukstoneel het geperforeerde gate in die vliegtuig se stertgedeelte gewys, skade wat kundiges gevind het nie ooreenstem met 'n voëltrefslag nie, maar soortgelyk aan die tref deur 'n grond-tot-lugmissiel. Op 26 Desember het Euronews berig dat, volgens Azerbeidjanse regeringsbronne, die vliegtuig in die middel van die vlug deur 'n Russiese missiel getref is tydens pogings om 'n Oekraïense hommeltuig-aanval op die Grozny-lughawe af te weer. Skrapnel van die ontploffing het verskeie passasiers en kajuitpersoneel beseer. Op 27 Desember, het The New York Times berig dat Azerbeidjanse ondersoekers glo 'n Russiese Pantsir-S1 lugverdedigingstelsel het die vliegtuig beskadig voordat dit neergestort het.

In totaal het 38 mense weens die ongeluk gesterf, insluitend albei vlieëniers; 29 mense het wel oorleef.

 Russiese reaksie 
Op 28 Desember het die Russiese president Wladimir Poetin die president van Azerbeidjan, Ilham Aliyev, om verskoning gevra vir die "tragiese voorval" waarby die vliegtuig in die Russiese lugruim betrokke was. Hy het verklaar dat Oekraïense hommeltuie Grozni onlangs geteiken het en dat Russiese lugverdediging hierdie aanvalle afgeweer het, maar hy het nie bevestig dat die vliegtuig afgeskiet is of Russiese verantwoordelikheid erken nie. 

Op 29 Desember het president Aliyev gesê dat Rusland die vliegtuig per ongeluk neergeskiet het, Rusland daarvan beskuldig het dat hy probeer het om die ongeluk te verdoesel deur "stil te bly" en geëis dat 'n volle skulderkenning gemaak word, insluitend straf vir diegene wat verantwoordelik is, en vergoeding vir die slagoffers en hul families.

 Verwysings 

Kategorie:Geskiedenis van Azerbeidjan
Kategorie:Vliegongelukke
Kategorie:Vervoer in Azerbeidjan
Kategorie:Lugvaart in Azerbeidjan